
Σάββατο, 12 Σεπτεμβρίου 2026

ΔΕΛΤΙΟ ΤΥΠΟY

Σύλληψη ημεδαπού για παραβάσεις των νόμων περί ναρκωτικών και όπλων στον Πειραιά - Σύλληψη αλλοδαπής για κατοχή ναρκωτικών ουσιών στη Σαμοθράκη

Τις απογευματινές ώρες χθες, στελέχη του Γραφείου Ασφαλείας και της Περιφερειακής Ομάδας Δίωξης Ναρκωτικών (Π.Ο.ΔΙ.Ν.) του Κεντρικού Λιμεναρχείου Πειραιά, προέβησαν στη σύλληψη ενός 31χρονου ημεδαπού, για παράβαση του Ν. 4139/2013 «Περί εξαρτησιογόνων ουσιών» και του Ν. 2168/1993 «Περί όπλων».

Ειδικότερα, σε έλεγχο που διενεργήθηκε στον 31χρονο εντός επιβατηγού-οχηματαγωγού (Ε/Γ-Ο/Γ) πλοίου στον κεντρικό επιβατικό λιμένα Πειραιά, με τη συνδρομή του αστυνομικού σκύλου ανίχνευσης ναρκωτικών ουσιών Κ9 Λ.Σ.-ΕΛ.ΑΚΤ. «ΤΟΜΠΙ» , εντοπίστηκαν και κατασχέθηκαν:
· μία νάιλον συσκευασία, περιέχουσα κοκαΐνη (σε μορφή βράχου), συνολικού μικτού βάρους τετρακοσίων δεκαπέντε γραμμαρίων (415 γρ.), 
· μία νάιλον συσκευασία, περιέχουσα κοκαΐνη (φιξάκι), συνολικού μικτού βάρους πέντε δεκάτων του γραμμαρίου (0,5 γρ.) και 
· μία συσκευή κινητής τηλεφωνίας. 

Στη συνέχεια διενεργήθηκε νομότυπη έρευνα, παρουσία δικαστικού λειτουργού, στην οικία του 31χρονου στην Αθήνα, κατά την οποία βρέθηκαν και κατασχέθηκαν δύο (02) πολεμικά φυσίγγια διαμετρήματος 7,62 mm. 

Από το Κεντρικό Λιμεναρχείο Πειραιά που διενεργεί την προανάκριση, κατασχέθηκαν οι ανωτέρω ναρκωτικές ουσίες, οι οποίες πρόκειται να αποσταλούν στο Γενικό Χημείο του Κράτους, ενώ αντίστοιχα τα κατασχεθέντα φυσίγγια θα αποσταλούν στη Διεύθυνση Εγκληματολογικών Ερευνών (Δ.Ε.Ε.) για περαιτέρω εξέταση. 
Διαθέσιμο φωτογραφικό υλικό έχει αναρτηθεί στην ιστοσελίδα www.hcg.gr.

*****

Τις απογευματινές ώρες χθες, στελέχη του Γραφείου Ασφαλείας της Λιμενικής Αρχής Σαμοθράκης και της Περιφερειακής Ομάδας Δίωξης Ναρκωτικών (ΠΟΔΙΝ/Λ.Σ.-ΕΛ.ΑΚΤ.) του Κεντρικού Λιμεναρχείου Αλεξανδρούπολης, προέβησαν στη σύλληψη μίας 40χρονης αλλοδαπής (υπηκόου Σερβίας) για παράβαση του Ν. 4139/2013 «Περί εξαρτησιογόνων ουσιών» .

Ειδικότερα, σε έλεγχο που διενεργήθηκε στην 40χρονη στη Χερσαία Ζώνη Λιμένα Καμαριώτισσας Σαμοθράκης, σε συνεργασία με στελέχη του Τμήματος Δίωξης Ναρκωτικών της Αστυνομικής Διεύθυνσης Αλεξανδρούπολης και τη συνδρομή αστυνομικού σκύλου ανίχνευσης ναρκωτικών ουσιών «ΛΑΪΚΑ» εντοπίστηκε να έχει στην κατοχή της:
· μία νάιλον συσκευασία που περιείχε κατεργασμένη κάνναβη (σοκολάτα), συνολικού μικτού βάρους 12,5 γρ.,
· μία νάιλον συσκευασία που περιείχε διμεθυλοτρυπταμίνη (DMT), συνολικού μικτού βάρους 1,1 γρ. και 
· μία πλαστική συσκευασία που περιείχε κρυσταλλική μεθαμφεταμίνη, καθαρού βάρους 28,1 γρ.,

Από το Α’ Λιμενικό Τμήμα Σαμοθράκης του Κεντρικού Λιμεναρχείου Αλεξανδρούπολης που διενεργεί την προανάκριση, κατασχέθηκαν οι ανωτέρω οι ναρκωτικές ουσίες, οι οποίες πρόκειται να αποσταλούν για ανάλυση.
  Διαθέσιμο φωτογραφικό υλικό έχει αναρτηθεί στην ιστοσελίδα www.hcg.gr.

